钦定古今图书集成/理学汇编/文学典/第111卷 > 陆弼
## 钦定古今图书集成/理学汇编/文学典/第111卷 > 陆弼

按《列朝诗集》：弼字无从，江都人。老为学官弟子，自髫
龀至老，治博士家，言伊吾与吟哦并日分夜不少废。
又好博涉，多所撰述。广陵为南北孔道，请绝宾客，结
纳贤豪长者，其声籍甚。尝为诗曰：“匣有鱼肠堪借客，
世无狗监莫论才。”何元朗激赏之。赵兰谿当事议修
正史，请征故知县王一鸣、故通判魏学礼、太学生王
穉登、生员陆弼入史馆，与纂修，未上而罢，年七十馀
乃卒，无从称诗起。嘉靖末年，推尊王弇州，几欲铸金
顶礼，弇州叙平生文字四十馀人，顾不及无从。久之，
海内争抨击王、李，无从亦心动，悔其少作，而迄不能
改也。有《正始堂集》二十馀卷，王承甫评之曰：“戊辰以
后，多染时调，乙未以后乃为陆无从”诗人谓承甫前
评为确，而后评未必允也。自嘉靖末迄今八十馀年，
七子之风声，浸淫海内，熏习之深，沦肤易髓，爱慕者
固甘寄其藩篱，而抨击者亦暗堕其窠臼。无从而后，
若俞羡长、何无咎、梅禹金、潘景升，才调故自斐然，皆
不免沦胥以没，可叹也！余于王承甫、沈嘉则之诗，论
之详矣。